Живот

Једна реч. А тако пуно скривених значења у њој. Смех, радост, весеље, загрљаји... али и неуспех, туга, сузе. Верујем да већина нас једва чека добру каријеру и успех, који се поставља као захтев деци 21. века, са свим могућностима и брзином које модерна технологија доноси. Али важно је да на путу до тог успеха успоримо и запитамо се: ,,Зашто ја све ово радим? За кога? За шта? Који је разлог због ког ја не желим само да постојим, већ да живим?“

Читала сам једну књигу и наишла сам на веома лепу реч, измишљену наравно, али ипак прелепу: каранам. Каранам је особа која теби значи све на овом свету, и живот и смрт, и срећу и тугу. Неко с ким делиш душу и за кога пристајеш да прескочиш све препреке које живот непрестано поставља. Неко можда никада није нашао свој каранам, а неко се можда већ ујединио са својим. Ја, лично, сматрам да је мој каранам моја мајка. Најхрабрија и најдивнија жена коју познајем. Особа без које бих до сада била само Петра. Особа која плута кроз живот без икаквог циља. Али са њом, осећам се вољено, посебно и незаустављиво.

Ту су наравно и моји пријатељи. Јанко, Алекса, Ива, Теа и Уна. Особе које су моје светле тачке, цветићи на ливади пуној траве. За њих бих се борила, скинула звезде са неба и поставила их у њихове руке. За све осмехе које су ставили на моје лице, за сву радост коју су унели у мој живот, за то што се осећам безбрижно када сам са њима, дугујем им незамисливо много. Надам се да ће када буду прочитали ово, знати колико ми значе, и колико су обасјали мој живот смехом и осећајем прихваћености.

Враћамо се на право значење живота, те мистериозне вожње на коју се свако укрцава, само свака има свој пут. Где ће нас тај пут одвести, можемо сами испланирати, а можемо се и препустити магији живота да одради своје, и одведе нас далеко, далеко... до места коме заиста припадамо.

Моје сигурно место је моја кућа, у којој се свакодневно дешава толико тога. Припадам тамо, са мојом породицом, да ме иритира и бодри и воли у исто време. Ето још једног разлога за живот. Породица и топлина коју она доноси.

Зато идите. Пронађите свој разлог због ког не желите само да постојите, већ да живите. Јер живот је кратак. Треба пронаћи светлост у тами, треба се смејати док вас трбух не заболи, треба видети невероватне призоре и треба доживети неуспех. Јер шта је живот без успона и падова? Шта је живот без авантуре­?

Петра Бакић, 6/4